Johnson 'kan leef sonder ooreenkoms' | Netwerk24
04 Oktober 2020 19:48
Hy wil nie werklik hê die Brexit-oorgangstyd moet ten einde kom sonder 'n nuwe handelsooreenkoms nie, maar hy reken Brittanje kan daarsonder klaarkom, het Boris Johnson, die Britse premier, Sondag gesê.
Met die spertyd van 31 Desember wat vinnig nader kom, het Johnson en Ursula von der Leyen, president van die Europese Kommissie, Saterdag in 'n telefoongesprek ooreengekom om onderhandelinge oor 'n post-Brexit-ooreen­koms te versnel.
"Daar is helaas sekere probleme wat reggestel moet word en die EU moet sonder twyfel verstaan ons is uiters ernstig daar­oor om ons eie reëls en regulasies te bestuur.
"Hulle moet ook verstaan die hervestiging van Brittanje se vissersregte is baie belangrik."
Op 'n vraag oor die moontlike impak van 'n situasie as daar, te midde van die Covid-pandemie, geen ooreenkoms bereik word nie, het Johnson gesê: "Ek wil nie 'n geval hê soos wat daar was met Australië en die Wêreldhandelsorganisasie nie, maar ons kan heel gemaklik daarmee saamleef."
Die regering het verlede week invoerders en uitvoerders aangesê om bykomende dokumente af te handel, of daar 'n ooreenkoms is al dan nie, en gewaarsku 'n gebrek aan voorbereiding kan lei tot rye vragmotors van honderde kilometers.
Dit het gelei tot aantygings deur parlementslede van die opposisie dat die regering die nywerheidsektor die sondebok wil maak sou daar chaos ontstaan ná 'n mislukte Brexit.
As 'n ooreenkoms nie bereik word nie, kan handel van sowat R19,3 miljard per jaar in die slag bly. – Reuters